CELEX: 32020R0268
Language: el
Date: 2020-02-26 00:00:00
Title: Κανονισμός (ΕΕ) 2020/268 της Επιτροπής της 26ης Φεβρουαρίου 2020 για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση σορβικού οξέος (E 200) σε υγρά παρασκευάσματα χρωστικών για τον διακοσμητικό χρωματισμό του κελύφους αυγών (Κείμενο που παρουσιάζει ενδιαφέρον για τον ΕΟΧ)

27.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 56/4
               
            
         ΚΑΝΟΝΙΣΜΟΣ (ΕΕ) 2020/268 ΤΗΣ ΕΠΙΤΡΟΠΗΣ
         της 26ης Φεβρουαρίου 2020
         για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση σορβικού οξέος (E 200) σε υγρά παρασκευάσματα χρωστικών για τον διακοσμητικό χρωματισμό του κελύφους αυγών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το παράρτημα III του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε πρόσθετα τροφίμων, ένζυμα τροφίμων, αρωματικές ύλες τροφίμων και θρεπτικές ουσίες, και καθορίζει τους όρους χρήσης τους.
                  
               
                     (2)
                  
                  
                     Ο εν λόγω κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
                  
               
                     (3)
                  
                  
                     Σύμφωνα με το μέρος 2 του παραρτήματος III του κανονισμού (ΕΚ) αριθ. 1333/2008, το σορβικό οξύ (E 200) είναι ένα ήδη εγκεκριμένο πρόσθετο σε παρασκευάσματα χρωστικών σε ανώτατο επίπεδο 1 500 mg/kg στο παρασκεύασμα, μόνο του ή σε συνδυασμό με σορβικό κάλιο (E 202), βενζοϊκό οξύ (E 210), βενζοϊκό νάτριο (E 211) και βενζοϊκό κάλιο (Ε 212), και σε ανώτατο επίπεδο 15 mg/kg στο τελικό προϊόν, εκφρασμένο ως το ελεύθερο οξύ.
                  
               
                     (4)
                  
                  
                     Στις 27 Απριλίου 2017 υποβλήθηκε αίτηση για την έγκριση της χρήσης υψηλότερου ανώτατου επιπέδου σορβικού οξέος (E 200), 2 500 mg/kg, σε υγρά παρασκευάσματα χρωστικών προς πώληση στον τελικό καταναλωτή για τον διακοσμητικό χρωματισμό του κελύφους αυγών. Στη συνέχεια, η αίτηση διαβιβάστηκε από την Επιτροπή στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
                  
               
                     (5)
                  
                  
                     Το σορβικό οξύ (E 200) χρησιμοποιείται ως συντηρητικό σε παρασκευάσματα χρωστικών. Ο αιτών απέδειξε ότι το επιτρεπόμενο επί του παρόντος ανώτατο επίπεδο σορβικού οξέος (E 200) των 1 500 mg/kg σε παρασκευάσματα χρωστικών δεν επαρκεί για τη συνεπή διασφάλιση της κατάλληλης συντήρησης και, ως εκ τούτου, της μικροβιολογικής ασφάλειας των υγρών παρασκευασμάτων χρωστικών για τον διακοσμητικό χρωματισμό του κελύφους αυγών. Αυτό οφείλεται στη χρήση χρωστικών τροφίμων φυσικής προέλευσης στα παρασκευάσματα, οι οποίες δεν είναι αποστειρωμένες, καθώς και στην απαιτούμενη διάρκεια ζωής του εν λόγω εποχικού προϊόντος. Από την αίτηση προκύπτει ότι το επίπεδο του σορβικού οξέος (Ε 200) που απαιτείται για την επίτευξη της επιδιωκόμενης τεχνολογικής λειτουργίας ήταν 2 500 mg/kg στα παρασκευάσματα χρωστικών. Από τις δοκιμές που πραγματοποιήθηκαν από τον αιτούντα προκύπτει ότι, υπό κανονική χρήση (χρωματισμός αυγών που είναι ανέπαφα ή ελαφρώς χτυπημένα), η μετανάστευση σορβικού οξέος (E 200) από το κέλυφος του αυγού στο βρώσιμο τμήμα του αυγού είναι χαμηλότερη από το επίπεδο ανίχνευσης των 5 mg/kg. Κατά συνέπεια, σύμφωνα με την αίτηση, το αιτούμενο ανώτερο επίπεδο σορβικού οξέος (E 200) σε υγρά παρασκευάσματα χρωστικών για τον διακοσμητικό χρωματισμό του κελύφους αυγών δεν θα οδηγήσει σε αύξηση της έκθεσης των καταναλωτών στο σορβικό οξύ (Ε 200).
                  
               
                     (6)
                  
                  
                     Στις 30 Ιουνίου 2015 η Ευρωπαϊκή Αρχή για την Ασφάλεια των Τροφίμων («η Αρχή») εξέδωσε επιστημονική γνώμη για την επαναξιολόγηση, μεταξύ άλλων, του σορβικού οξέος (E 200) και του σορβικού καλίου (Ε 202) (3), με την οποία καθόρισε νέα προσωρινή ομαδική αποδεκτή ημερήσια πρόσληψη («ΑΗΠ») για το σορβικό οξύ (E 200) και το σορβικό κάλιο (E 202), εκφρασμένη σε 3 mg σορβικού οξέος/kg σωματικού βάρους/ημέρα. Η Αρχή κατέληξε στο συμπέρασμα ότι στο υψηλό επίπεδο πρόσληψης υπήρχε υπέρβαση αυτής της προσωρινής ομαδικής ΑΗΠ για το σορβικό οξύ (E 200) και το σορβικό κάλιο (Ε 202) για τις πληθυσμιακές ομάδες των νηπίων και των παιδιών μίας χώρας. Η Αρχή συνέστησε να διενεργηθεί περαιτέρω μελέτη τοξικότητας στο αναπαραγωγικό σύστημα, προκειμένου να επανεξεταστεί η προσωρινή ομαδική ΑΗΠ για το σορβικό οξύ (E 200) και το σορβικό κάλιο (Ε 202).
                  
               
                     (7)
                  
                  
                     Στις 10 Ιουνίου 2016 η Επιτροπή δημοσίευσε δημόσια πρόσκληση υποβολής επιστημονικών και τεχνολογικών δεδομένων σχετικά, μεταξύ άλλων, με το σορβικό οξύ (Ε 200) και το σορβικό κάλιο (Ε 202) (4), με στόχο τις ανάγκες για δεδομένα που προσδιορίστηκαν από την Αρχή. Οι υπεύθυνοι επιχειρήσεων πραγματοποίησαν τη μελέτη τοξικότητας στο αναπαραγωγικό σύστημα σε αρουραίους, την οποία συνέστησε η Αρχή, για το σορβικό οξύ (E 200) και το σορβικό κάλιο (E 202) και τα δεδομένα της μελέτης διαβιβάστηκαν στην Αρχή προς αξιολόγηση. Στη συνέχεια, την 1η Μαρτίου 2019 η Αρχή εξέδωσε επιστημονική γνώμη σχετικά με την παρακολούθηση της επαναξιολόγησης του σορβικού οξέος (E 200) και του σορβικού καλίου (Ε 202) ως προσθέτων τροφίμων (5). Με βάση τα νέα δεδομένα για την τοξικότητα στο αναπαραγωγικό σύστημα, η Αρχή καθόρισε ομαδική ΑΗΠ, εκφρασμένη σε 11 mg σορβικού οξέος/kg σωματικού βάρους ανά ημέρα για το σορβικό οξύ (E 200) και το σορβικό κάλιο (Ε 202). Η Αρχή συνέκρινε αυτή τη νέα ομαδική ΑΗΠ με το πλέον ρεαλιστικό σενάριο αξιολόγησης της έκθεσης που είχε εκτιμηθεί στην επιστημονική γνώμη την οποία εξέδωσε η Αρχή στις 30 Ιουνίου 2015 και επισήμανε ότι η εν λόγω έκθεση δεν υπερβαίνει την ομαδική ΑΗΠ για καμία πληθυσμιακή ομάδα, ούτε στο μέσο, ούτε στο υψηλό επίπεδο πρόσληψης.
                  
               
                     (8)
                  
                  
                     Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρόκειται να ζητήσει τη γνώμη της Αρχής, με σκοπό να επικαιροποιήσει τον ενωσιακό κατάλογο προσθέτων τροφίμων που καθορίζεται στο παράρτημα III του κανονισμού (ΕΚ) αριθ. 1333/2008, εκτός από τις περιπτώσεις εκείνες στις οποίες η εν λόγω επικαιροποίηση δεν ενδέχεται να έχει επίδραση στην ανθρώπινη υγεία.
                  
               
                     (9)
                  
                  
                     Για την εκτεταμένη χρήση σορβικού οξέος (E 200) σε υγρά παρασκευάσματα χρωστικών για τον διακοσμητικό χρωματισμό του κελύφους αυγών, που ζητείται από τον αιτούντα, απαιτείται επικαιροποίηση του ενωσιακού καταλόγου. Η εκτεταμένη χρήση σορβικού οξέος (Ε 200) δεν οδηγεί σε αύξηση της έκθεσης σε σορβικό οξύ (Ε 200) και δεν ενδέχεται να έχει επίδραση στην ανθρώπινη υγεία. Επιπλέον, σύμφωνα με την Αρχή, η έκθεση στο σορβικό οξύ (Ε 200) και στο σορβικό κάλιο (Ε 202) στο πλαίσιο των ήδη εγκεκριμένων χρήσεων και επιπέδων χρήσης δεν προκαλεί ανησυχίες για την ασφάλεια, καθώς δεν οδηγεί σε υπέρβαση της ΑΗΠ. Επομένως, δεν είναι αναγκαίο να ζητηθεί η γνώμη της Αρχής.
                  
               
                     (10)
                  
                  
                     Ως εκ τούτου, είναι σκόπιμο να επιτραπεί η χρήση σορβικού οξέος (E 200) ως συντηρητικού σε υγρά παρασκευάσματα χρωστικών προς πώληση στον τελικό καταναλωτή για τον διακοσμητικό χρωματισμό του κελύφους αυγών στο ανώτατο επίπεδο των 2 500 mg/kg στο παρασκεύασμα.
                  
               
                     (11)
                  
                  
                     Συνεπώς, το παράρτημα III του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα III του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Φεβρουαρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 31.12.2008, σ. 16.
         
            (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
         
            (3)  EFSA Journal 2015·13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en.
         
            (5)  EFSA Journal 2019·17(3):5625.
      
      
         
            ΠΑΡΑΡΤΗΜΑ
            Στο μέρος 2 του παραρτήματος III του κανονισμού (ΕΚ) αριθ. 1333/2008, μετά τις εγγραφές για τα πρόσθετα τροφίμων «E 200 — 202 Σορβικό οξύ — σορβικό κάλιο», «E 210 βενζοϊκό οξύ», «E 211 βενζοϊκό νάτριο» και «E 212 βενζοϊκό κάλιο» παρεμβάλλεται η ακόλουθη εγγραφή:
            
               
                           «Ε 200
                        
                        
                           Σορβικό οξύ
                        
                        
                           2 500  mg/kg στο παρασκεύασμα
                        
                        
                           Υγρά παρασκευάσματα χρωστικών προς πώληση στον τελικό καταναλωτή για τον διακοσμητικό χρωματισμό του κελύφους αυγών»